|  |
| --- |
| Brandon Flowers |
|  
Brandon Flowers |
| Biografija |
| Pilnas vardas | Brandon Richard Flowers |
| Gimė | 1981 m. birželio 21 d. (42 metai) |
| Kilmė | Las Vegas, JAV |
| Žanrai | tu durnas
[indie rock]], synthpop, christian rock, new wave, heartland rock |
| Veikla | Dainininkas, dainų kūrėjas |
| Instrumentai | vokalas, klavišiniai, gitara |
| Aktyvumo metai | 2001–dabar |
| Įrašų kompanija | Vertigo, Island |
| Svetainė |  |

**Brandon Flowers** (g. 1981 m. birželio 21 d.) – JAV roko grupės „The Killers" vokalistas ir klavišininkas, paraleliai vystantis ir solinę karjerą. 2010 m. išleido debiutinį albumą „Flamingo", 2015 m. – „The Desired Effect". Kartu su grupės albumais 6 kartus pasiekė Jungtinės Karalystės albumų topo 1-ą vietą.

Biografija
----------

Flowers gimė Hendersone (Nevada) škotų ir lietuvių kilmės amerikiečių šeimoje (jo senelė – emigrantė iš Lietuvos). Jis yra jauniausias iš šešių vaikų. Vėliau jo šeima persikėlė į Peisoną (Juta), tada – Nefį (Juta). Brandono tėvas dirbo prekiautoju, taip pat dengė marmuru vonios kambarius, vėliau dirbo „Gold Coast" viešbučio administratoriumi. Brandono mama Jean Yvonne buvo namų šeimininkė, kuri 2010 m. vasario mėn. mirė nuo smegenų vėžio. Būdamas 17-os, Brandonas išsikraustė pas tetą į Las Vegasą, kur 1999 m. baigė vidurinę mokyklą.

2005 m. rugpjūčio 5 d. Brandonas vedė savo ilgametę draugę Tana Brooke Mundkowsky uždaroje ceremonijoje Havajuose. Flowersas sutiko savo būsimą žmoną Las Vegase „Urban Outfitters" parduotuvėje, kur ji dirbo. Dabar Tana yra pradinės mokyklos mokytoja. Su Brandonu augina 3 sūnus – Ammoną (g. 2007 liepos 14 d.), Gunnerį (g. 2009 birželio 28 d.) ir Henry (g. 2011 m. kovo 9 d.).

Savo įkvėpėjais dainininkas įvardina The Beatles, David Bowie, The Cars, Morrissey, U2, Depeche Mode (jų albumą „Songs of Faith and Devotion" vadina „gyvenimą pakeitusiu albumu") ir Pet Shop Boys. Su pastaraisiais jis kartu dainavo jų dainų popuri per 2009 m. BRIT apdovanojimus ir vėliau įteikė jiems prizą kategorijoje „Už svarų indėlį į muziką". B. Flowerso pasisakymą apie šią grupę galima išvysti ir 2006 m. „Pet Shop Boys" dokumentiniame filme „A Life in Pop". Pastarieji remiksavo The Killers kūrinį „Read My Mind" (2007), taip pat kartu su jais ir Elton John įrašė kalėdinį singlą „Joseph, Better You Than Me" (2008).

Solinė karjera
--------------

 Brandon Flowers 2010 m. albumo „Flamingo" reklaminėje fotosesijoje.
2010 m. gegužės mėn. B. Flowers pranešė pradedantis solinę karjerą, bet paneigė gandus, kad šitai reiškia, jog jis palieka savo grupę „The Killers". Debiutinis B. Flowerso singlas „Crossfire", kurio vaizdo klipe suvaidino Holivudo aktorė, „Oskaro" laureatė Charlize Theron, pasirodė birželio mėn. Debiutinis albumas „Flamingo" išleistas 2010 m. rugsėjo 3 d. ir debiutavo iškart 1-oje Jungtinės Karalystės albumų topo vietoje. Flowers surengė ir albumą reklamuojantį turą „Flamingo Road Tour" po Šiaurės Ameriką ir Europą. Jis vyko 2010 m. rugpjūčio-gruodžio mėn. Tuomet dainininkas pranešė ketinantis kelis mėnesius praleisti namuose su besilaukiančia žmona bei 2013 m. pavasarį gimusiu trečiuoju jų sūnumi. Vėliau tais metais Flowers pratęsė turą ir surengė dar 18 pasirodymų Š. Amerikoje bei Europoje.

Dainininkas, pastebėjęs, kad be savo grupės narių scenoje jaučiasi gan keistai, išsireiškė, kad sprendimas pradėti solinę karjerą yra tolygus "The Killers" išdavystei. Solinę karjerą jis prilygino svetimoteriavimui, tarsi būtų neištikimas savo žmonai.

2014 m. rugpjūtį, antrosios „The Killers" karjeros pertraukos metu, pasibaigus daugiau nei 2 metus trukusiam pasauliniam koncertiniam turui, B. Flowers pranešė su prodiuseriu Ariel Rechtshaid besidarbuojąs prie naujų dainų. 2015 m. gegužės 18 d. išleistas antrasis jo solinis albumas „The Desired Effect", kurį pristatė singlas „Can’t Deny My Love", o jo vaizdo klipe nusifilmavo Holivudo aktorė Ewan Rachel Wood. Albumas įtakotas 9-ojo dešimt. muzikos, o prie jo kūrimo prisidėjo ir garsus to dešimtmečio atlikėjas Bruce Hornsby. Dainoje „I Can Change" panaudotas grupės Bronski Beat 1984-ųjų hito „Smalltown Boy" semplas, taip pat joje vieną eilutę įdainavo ir kitas garsus 9-ojo dešimtmečio muzikos atstovas – Neil Tennant iš „Pet Shop Boys". Albumą labai palankiai įvertino kritikai, pavadinę „vienu iš geriausių ir įdomiausių pastarojo penkmečio pop albumų". Jis tapo ir radijo stoties „BBC Radio 2" savaitės albumu, iš kurio kiekvieną dieną buvo grojami skirtingi kūriniai. „The Desired Effect" tapo dar vienu B. Flowerso darbu, debiutavusiu 1-oje Jungtinės Karalystės albumų topo vietoje.

Reklamuodamas albumą, dainininkas pasirodė amerikiečių laidose „The Tonight Show Starring Jimmy Fallon", „Jimmy Kimmel Live!", „The Late Late Show with James Corden", britų „The Graham Norton Show" ir kt. 2015 m. gegužę jis rengs koncertinį turą po Jungtinę Karalystę, o liepos-spalio mėn. – po Š. Ameriką, pasirodydamas ir muzikos festivaliuose, trijuose iš kurių – kartu su „The Killers". Turo pradžioje Londono „O2 Academy Brixton" įvykusiame koncerte Flowers atliko dvi dainas kartu su garsios britų grupės „The Pretenders" vokaliste Chrissie Hynde, o Mančesterio „Manchester Academy" – su „New Order" vokalistu Bernard Sumner.

Nepaisant sėkmingos solinės karjeros, B. Flowers teigia, jog jis mieliau ir toliau kurtų bei koncertuotų vien su savo grupės nariais.

*„Aš esu „The Killers" vokalistas. Štai kas aš. Tai – didelė mano asmenybės dalis. Labai norėčiau, kad dabar čia būtume kartu kaip brolių grupė, vėl pasiruošusi užkariauti pasaulį.* *Norėčiau, kad mano soliniai albumai būtų buvę išleisti kaip „The Killers" albumai, dabar reklamuočiau jų įrašus ir visi didžiuotumės juos sukūrę. Nes kai dirbame kartu, vyksta tikrai kažkas galingo."*

Kontroversijos
--------------

B. Flowers yra mormonas, o mormonų bažnyčia draudžia vartoti alkoholį, tabaką, narkotikus, kavą ir kitokias priklausomybę sukeliančias medžiagas. Praeityje dainininkas rūkė ir gėrė alkoholį, bet 2005 m. rugpjūtį, duodamas interviu žurnalui „Rolling Stone", paminėjo, kad mėgina mesti žalingus įpročius. 2006-ųjų lapkritį B. Flowers metė rūkyti, naudodamas vokiečių gydytojo išrašytą ramunėlių mišinį, o 2007 m. – gerti ir tikina daugiau niekada prie to nebegrįšiąs. Mėgstamiausias dainininko gėrimas – „Coca-Cola", kurią jis geria kiekvieną rytą.

Brandonas pagarsėjo, pakurstęs nesantaiką tarp „The Killers" ir tokių grupių kaip „The Bravery", „Fall Out Boy" ir „Panic! at the Disco", pabrėždamas, kad „emo muzika yra pavojinga". Tačiau 2006-ųjų liepą jis atsiprašė šių grupių, sakydamas: „Norėčiau atsiimti savo žodžius. Šie žmonės daro tai, ką nori – kaip ir aš. Iš tiesų aš geras žmogus ir myliu žmones. Tiesiog užsispyręs ir kartais pavydus. Tai nėra savybės, kuriomis didžiuojuosi." Sam Endicott („The Bravery") ir Pete Wentz („Fall Out Boy") priėmė atsiprašymą telefonu. Dėl kritiškų pastabų „Panic! at the Disco" Flowers sakė: „Net nežinau, kokia jų muzika ir ar ji man patiktų… Tai mane privertė jaustis dar prasčiau, galvojant, kad jie galėjo būti mūsų gerbėjais, o aš įžeidžiau jų jausmus. Tai – kvaila."

Flowers taip pat kritikavo „Green Day" DVD „Bullet In A Bible", kad grupė spekuliuoja anti–amerikonizmu Did. Britanijoje (šiame DVD nufilmuotas 2005 m. Milton Keynes (Anglija) vykęs stambiausias „Green Day" koncertas, kuriame apsilankiusi apie 130 tūkst. žiūrovų minia dainuoja kartu grupės politinės roko operos albumo „American Idiot" kūrinius). Tačiau 2013 m. birželio mėn. 22 d. Londono Vemblio stadione įvykusiame koncerte Flowers atsiprašė „Green Day" specialiai sukurtos dainos „Wembley Song" eilute: „…Green Day, apie kuriuos kažkada prišnekėjau nesąmonių – bet tai buvau senasis aš".

Kiti faktai
-----------

Kartu su „The Killers" nuo pat pat 2004-ųjų daugybę kartų buvęs ant įvairių populiariosios kultūros žurnalų viršelių (pvz, „Rolling Stone", „NME", „Spin", „Q Magazine"), 2014 m. gruodį ir 2015 m. gegužę B. Flowers pasirodė ant muzikos žurnalo „NME" viršelio kaip solinis atlikėjas.

Kanadiečių-amerikiečių dainininkas Rufus Wainwright parašė dainą apie B. Flowersą „Tulsa", kuris įėjo į 5-ąjį albumą „Release the Stars". Šį kūrinį įkvėpė Wainwrighto susitikimas su Flowersu bare Tulsoje (Oklahoma, JAV).

Elton John, rengęs dienraščio „The Independent" specialiai pasaulinei AIDS dienai skirtą numerį, įtraukė Flowersą į savo didžiausių herojų 5-uką.

„U2" vokalistas Bono, duodamas interviu dienraščiui „The Globe and Mail", gyrė B. Flowerso balsą: "Mums reikia, kad jį grotų radijoje… Tai bent balsas!"

Diskografija
------------

*Taip pat žiūrėti:* The Killers diskografija

### Studijiniai albumai

* 1. Flamingo 2010**1.** ***Flamingo***   
2010
* 2. The Desired Effect 2015**2.** ***The Desired Effect***   
2015

Apdovanojimai
-------------

Brandon Flowers – 2006 m. rugpjūčio 26 d. „The Killers" koncerto metu „Empire Ballroom" Las Vegase, JAV.
Be „The Killers", B. Flowers yra laimėjęs ir asmeninių apdovanojimų.

* 2005 m. – „NME Awards" – Geriausias besirengiantis vyras
* 2005 m. – „NME Awards" – Seksualiausias vyras
* 2008 m. – „GQ Awards" – Stilingiausias vyras
* 2011 m. – „NME Awards" – Stilingiausias vyras
* 2012 m. – „Q Awards" – Metų dievaitis

2011 m. B. Flowers pateko į žurnalo „Esquire" sąrašą „50 pačių stilingiausių muzikantų per pastaruosius 50 metų". 2012 m. jis alternatyvaus radijo „Xfm" „Visų laikų geriausių grupių lyderių" tope buvo išrinktas į 6-ą vietą.

Šaltiniai
---------

1. ↑  www.officialcharts.com Brandon Flowers' album has The Desired Effect on the Official Albums Chart
2. ↑  www.gigwise.com BRANDON FLOWERS TOPS UK ALBUMS CHART WITH THE DESIRED EFFECT
3. ↑  www.europeanhitradio.lt „THE KILLERS": BRANDON FLOWERS: „MY GRANDMA IS FROM LITHUANIA!" Archyvuota kopija 2012-12-31 iš Wayback Machine projekto.
4. ↑  www.music.lt Nuo smegenų vėžio mirė „The Killers" lyderio motina
5. ↑  www.nme.com Brandon Flowers Interview: On Stalking Morrissey, His New Solo Record And The Future Of The Killers
6. ↑  www.music.lt „The Killers" lyderis Brandon Flowers patvirtino debiutinio solinio albumo planus
7. ↑  www.music.lt Naujausi britų topai: „The Killers" vokalisto Brandon Flowers debiutinis solinis albumas tapo Nr. 1
8. ↑  www.gigwise.com The Killers Brandon Flowers: Solo Career Is Like 'Cheating On Wife'
9. ↑  www.rollingstone.com Brandon Flowers Will Achieve 'The Desired Effect' on New Solo Album
10. ↑  www.billboard.com Brandon Flowers Used a Voicemail Message from Pet Shop Boys' Neil Tennant on a New Song
11. ↑  music-news.com Brandon Flowers, The Desired Effect Review
12. ↑  www.nme.com Brandon Flowers joined by Chrissie Hynde of The Pretenders during London gig
13. ↑  www.nme.com Brandon Flowers performs 'Bizarre Love Triangle' live with New Order’s Bernard Sumner
14. ↑  www.bbc.com Brandon Flowers interview: 'I have a knack for pop'
15. ↑  www.standard.co.uk Going Out with… Brandon Flowers: 'I don’t hear any identities in rock bands anymore'
16. ↑  www.music.lt „The Killers" Vemblio stadione pristatė jame koncertavusius atlikėjus pagerbiantį kūrinį „Wembley Song", kuriame atsiprašė ir „Green Day"
17. ↑  www.arjanwrites.com Rufus Wainwright Sings About Brandon Flowers
18. ↑  www.independent.co.uk Elton’s Heroes: No. 4 – Brandon Flowers
19. ↑  www.theglobeandmail.com Achtung! Where does U2 go from here?

Nuorodos
--------

* Oficiali svetainė
* music.lt profilis
* Oficialus VEVO vaizdo klipų kanalas